יואל דרום, 31.12.1921 – 18.9.2014

נולד בברלין בשם היינץ יואכים דרוקר להוריו חיים-צבי ורחל.

אחיו דב נולד שש שנים אחריו.

בתיכון ויתר על למודים עיוניים והלך ללמוד מסגרות, מקצוע שהמשיך בו שנים ארוכות בארץ ובקיבוץ.

הצטרף לתנועת השומר הצעיר ובשנת 1938, בגיל 16, שבועיים לפני ליל הבדולח, עלה ארצה עם עליית הנוער.

היה שנתיים בבית זרע בחברת נוער, אח"כ הקים עם חבריו את גרעין "אלגביש" שישב ברעננה, והצטרף לכפר-מנחם בשנת 1942.

בשנים 1946-1948 היה שליח תנועת "השומר הצעיר" בעיר לידס באנגליה. אחיו דב היה גם הוא בתנועה וההורים, שברחו לשם מגרמניה לפי המלחמה, תמכו מאד בתנועה ונחשבו ל"הורים" של הקן.

בקיבוץ היה מסגר, מורה בכיתות יסוד, מדריך חברות נוער ועוד תפקידים ועבודות. עיקר אהבתו הייתה לכתיבה ולשפה העברית. במשך כל השנים עסק בכתיבה עיתונאית, היה עורך עלון הקיבוץ במשך שנים רבות ועבד מספר שנים כעורך בעל-המשמר ובעיתון התנועה הקיבוצית. היה מלווה כל השנים את חיי הקיבוץ והמשפחה במקאמות שנונות וחרוזות היטב, והרבה לכתוב לעיתונים בעיקר על דברים יפים וטובים.

יואל היה מעורב מאד בחיי הקיבוץ. במשך מספר שנים היה מצלם אנשים ואירועים מהווי הקיבוץ, תמונות שעד היום נמצאות בהרבה אלבומים.

יואל היה ממקימי ויוזמי הקשר של התנועה הקיבוצית עם קומונות בעולם, והיה מעורב שנים רבות בריכוז הפעילות והוצאת עלון קומונות בינלאומי.

בשנת 1951 נישא לרחל, שהצטרפה אליו לקיבוץ. נולדו להם שני בנים, אליעזר וגיל. יואל ורחל גילו באהבה את עולם הסבאות, והיו סבים נפלאים לנכדים ולנינים.